Diari Oficial de la Generalitat Valenciana


Sumari del DOGV 3850, del 04-10-2000 (2000/7991)

DECRET 145/2000, de 26 de setembre, del Govern Valencià, pel qual es regula, en la Comunitat Valenciana, la tinença d'animals potencialment perillosos.
-------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/09/26/145**

### Versions

 10/02/2015 - Actualitat  Text inicial: 04/10/2000 - 09/02/2015 

### Dades del document

Número de DOGV
:   3850

Data del DOGV
:   04-10-2000

Secció del DOGV
:   I. DISPOSICIONS GENERALS

Número del document
:   2000/7991


Data del document
:   26-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * sanció administrativa
    * acte administratiu
    * legislació
    * fauna
    * registre de documents
    * animal domèstic

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 10.02.2015**

**Decret 145/2000, de 26 de setembre, del Govern Valencià, pel qual es regula, en la Comunitat Valenciana, la tinença d'animals potencialment perillosos.**

[**(DOGV núm. 3850 de 04.10.2000)**](http://www.dogv.gva.es/datos/2000/10/04/pdf/2000_7991.pdf) **Ref. 3221/2000**

En la Comunitat Valenciana ja s'havia detectat la necessitat de regular el sector dels animals que conviuen amb les persones, com demostra el fet de la publicació de la Llei 4/1994, de 8 de juliol, de la Generalitat Valenciana, sobre Protecció dels Animals de Companyia. S'havia fet des de la perspectiva del benestar animal.

Ara és necessari ampliar la regulació existent a l'àmbit de la seguretat pública com a conseqüència de la proliferació d'animals de companyia, que poden ser, i en molt comptades ocasions ho són, perillosos per a les persones, els béns i els altres animals.

La Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos, regula les condicions generals aplicables al manteniment i gaudi d'animals que, tot i ser de companyia, puguen generar situacions d'inseguretat per a les persones, els béns o els altres animals.

En aquesta norma bàsica s'aborden les característiques dels animals considerats perillosos, tant els de la fauna salvatge com els domèstics. No obstant aixó queda per determinar els animals de l'espècie canina que es consideren com a tals, així com la quantia de l'assegurança de responsabilitat civil per danys a tercers amb què han d'estar coberts o qüestions relatives a la identificació.

Són moltes les raons que justifiquen la promulgació d'aquest decret, amb independència de la necessitat de desplegament de la llei. Tot i aixó n'hi ha una que reclamen tots els agents que participen en l'aplicació de la llei: és la concreció de l'objecte d'aplicació. Tant els ciutadans com els ajuntaments, o les forces i cossos de seguretat de l'estat, o les autoritats regionals o locals, han de poder diferenciar amb elements objectius els animals considerats perillosos en l'àmbit de la Comunitat Valenciana. Per aixó, en aquesta norma s'identifiquen i es determinen aquests animals. A més a més, s'hi aborden tots aquells aspectes en què la llei recorre a la posterior regulació reglamentària.

 

Per aixó, a proposta de la consellera d'Agricultura, Pesca i Alimentació, conforme amb el Consell Jurídic Consultiu, i amb la deliberació prèvia del Govern Valencià en la reunió del dia 26 de setembre de 2000,

 

DECRETE

 

**Article 1**

Aquest decret té com a objectiu la regulació en la Comunitat Valenciana de la tinença d'animals potencialment perillosos, en desplegament de la Llei 4/1994, de 8 de juliol, de la Generalitat Valenciana, sobre Protecció dels Animals de Companyia, sense perjudici de la legislació bàsica de l'estat en la matèria, continguda en la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos.

 

**Article 2**

Seran animals potencialment perillosos, a l'efecte d'aplicació d'aquest decret, els que s'estableixen en els annexos I i II d'aquesta disposició.

 

**Article 3**

La tinença d'animals inclosos en els annexos I i II d'aquesta disposició requerirà l'obtenció prèvia d'una llicència administrativa, que serà atorgada per l'ajuntament del municipi de residència del sol·licitant.

Els amos dels animals potencialment perillosos recollits en els annexos hauran de subscriure una assegurança de responsabilitat civil amb una cobertura no inferior a 84.303.540 de pessetes per la seua responsabilitat derivada de danys causats per l'animal, encara que haja estat cedit a un tercer perquè en tinga cura.

L'aptesa psicológica per a la tinença dels animals recollits en els annexos I i II serà acreditada mitjançant el corresponent certificat estés per un psicóleg titulat dins dels tres mesos anteriors a la data de sol·licitud de la llicència administrativa. Serà similar al necessari per a la possessió d'armes.

En el cas d'animals de la fauna salvatge previstos en l'annex I, l'obtenció de la llicència estarà condicionada a la presentació d'una memória descriptiva en la qual s'analitzen les característiques tècniques de les instal·lacions i es garantisca que són suficients per a evitar l'eixida i/o fugida dels animals. Aquesta memória haurà d'estar subscrita per un tècnic competent en exercici lliure professional.

La llicència administrativa per a la possessió d’animals perillosos haurà de renovar-se abans de transcorreguts cinc anys des de la data d’expedició. ****[1]****

Els ajuntaments podran exigir altres requisits que així es prevegen en les respectives ordenances municipals.

 

**Article 4**

En els ajuntaments, amb la informació obtinguda amb la sol·licitud de la llicència, s'elaborarà un registre que es mantindrà permanentment actualitzat, en el qual constaran, almenys, les dades relatives a la identitat i residència del posseïdor, espècie, raça i nombre d'exemplars.

En el Registre Informàtic Valencià d'Identificació Animal (Rivia) es crearà un subregistre específic relatiu als animals potencialment perillosos; és a dir, tots els classificats en els annexos I i II d'aquest decret. S'hi inclouran, a més de les dades previstes en el registre supramunicipal, els incidents, mossegades o agressions de l'animal registrat. Els ajuntaments que així ho desitgen podran utilitzar aquest subregistre per gestionar la seua informació sobre animals perillosos del seu terme municipal. En qualsevol cas, els ajuntaments hauran de subministrar les dades necessàries per a mantenir actualitzada la informació del Rivia com a registre central informatitzat previst en l'article 6 de la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos. Amb aquesta finalitat, reglamentàriament s'establirà el procediment de subministrament de dades.

 

**Article 5**

Es crea el Registre d'Ensinistradors Canins Capacitats, en la Conselleria d'Agricultura, Pesca i Alimentació.

La inscripció en el Registre d'Ensinistradors Canins Capacitats podran fer-la els interessats que complisquen els requisits establits en l'article 7 de la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos, i hauran d'acreditar, a més, una de les condicions següents:

1. Ensenyament específic rebut en centres, organismes o associacions reconeguts oficialment.

2. Experiència com a ensinistrador per un període no inferior a cinc anys. El currículum aportat, estudiat conjuntament pel personal de la Conselleria d'Agricultura, Pesca i Alimentació i del gremi professional corresponent, serà el document de base per a justificar l'experiència.

La Conselleria d'Agricultura, Pesca i Alimentació, una vegada verificada la inscripció, emetrà a petició de part una acreditació administrativa on es reflectisquen les dades del punt anterior, actualitzades a la data d'emissió de la referida acreditació. Aquesta acreditació podrà ser retirada quan es demostre l'incompliment d'algun dels preceptes de la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos, per part de l'ensinistrador.

Els ensinistradors inscrits en el registre mencionat en el primer paràgraf podran actualitzar les dades que hi figuren sempre que aporten la documentació que les acredita.

Els ensinistradors inscrits en el registre sols podran exercir la seua activitat en establiments prèviament inscrits en el Registre de Nuclis Zoológics. Hauran de comunicar-ne la ubicació i disposar de la preceptiva llicència d'activitat.

Els ensinistradors que exercisquen aquesta activitat hauran de col·locar, en un lloc visible de l'entrada de l'establiment on es practica, una placa d'unes dimensions mínimes de 30 per 15 centímetres en la qual conste el número d'inscripció de l'ensinistrador en aquest registre.

Es prohibeix l'ensinistrament d'animals per a l'atac o qualsevol altre dirigit a potenciar o augmentar la seua agressivitat, excepte el que desenvolupen les forces i cossos de seguretat de l'estat.

 

**Article 6**

Els establiments recollits i definits en l'article 2 del Decret 158/1996, de 13 d'agost, del Govern Valencià, pel qual es desplega la Llei 4/1994, de 8 de juliol, de la Generalitat Valenciana, sobre Protecció dels Animals de Companyia, que comercialitzen o posseïsquen gossos pertanyents a les races definides en l'annex II, en règim d'acollida, residència, ensinistrament o cria, hauran d'anotar en el llibre de registre les dades següents dels criadors, adquirents o propietaris:

- Nom, cognoms o raó social.

- NIF o CIF.

- Domicili.

- Número de registre de nucli zoológic d'origen de l'animal.

- Raça, edat i sexe de l'animal.

- Codi d'identificació (microxip o tatuatge).

Queda especialment prohibida la publicitat, cessió o comercialització d'animals que siga promoguda o realitzada per persones o establiments no inclosos en el paràgraf anterior.

Quan un establiment dels recollits en l'apartat anterior sol·licite la inscripció en el Registre de Nuclis Zoológics haurà de determinar l'activitat o activitats per a les quals sol·licita l'autorització entre les recollides en cada una de les lletres de l'apartat 1 de l'article 2 del Decret 158/1996, de 13 d'agost, del Govern Valencià. En la resolució d'inscripció es farà constar específicament per a quina d'aquestes activitats ha estat autoritzat. Tots els establiments hauran de col·locar, en un lloc visible de l'entrada de l'establiment, una placa d'unes dimensions mínimes de 30 per 15 centímetres en la qual conste el número d'inscripció en aquest registre i l'activitat per a la qual ha estat autoritzat.

 

**Article 7**

El transport dels animals inclosos en l'annex I i la circulació i transport dels inclosos en l'annex II, quan s'efectuen per la via pública, els haurà de realitzar una persona major d'edat, amb aptitud idónia per a exercir el control necessari en cada cas.

Els propietaris d'animals recollits en l'annex I no podran exhibir-los ni mantenir-los en la via pública, locals públics distints als autoritzats a l'efecte i zones comunes d'edificis habitats. Hauran de mantenir-los confinats en tot moment, d'acord amb les característiques biológiques de l'espècie de què es tracte.

Els propietaris o posseïdors de gossos de races definides en l’annex II hauran de mantenir-los permanentment sota el seu control i evitar-ne la fugida, fins i tot en l’interior de les seues instal·lacions particulars. Igualment, hauran de conduir-los per la via pública proveïts de boç, de manera que n’impedisca l’obertura de la mandíbules per a mossegar, i subjectats a una corretja curta,amb un màxim de dos metres, i no extensible, que permeta el domini sobre l’animal en tot moment. Els animals inclosos en l’apartat a) de l’annex II se’ls podrà eximir de la conducció amb boç quan acrediten l’ensinistrament i posterior superació d’un test de socialització. No obstant aixó, aquesta exempció sols serà aplicable quanqui passege el gos siga la persona amb la qual es va superar el testmencionat. Aquestes proves hauran de ser renovades anualment. ****[2]****

Els veterinaris que realitzen les proves de socialització ho reflectiran en la cartilla sanitària del gos i n'hi inclouran el resultat final. La Conselleria d'Agricultura, Pesca i Alimentació establirà el model oficial de cartilla sanitària adaptat al compliment d'aquest decret.

 

**Article 8**

El registre de pedigrí de races pures efectuat per les respectives societats canines inclourà, almenys i per als gossos de les races incloses en l'annex II, les dades que s'indiquen en l'article 4. Aquests registres estaran a la disposició de la Conselleria d'Agricultura, Pesca i Alimentació quan el registre es produïsca en l'àmbit territorial de la Comunitat Valenciana i estaran subjectes a les mateixes condicions que s'estableixen en l'article 2 d'aquesta disposició.

Les proves de socialització a què fa referència l'article 12 de la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos, les realitzarà un veterinari habilitat per a l'expedició del certificat. El col·legi professional corresponent comunicarà a la Conselleria d'Agricultura, Pesca i Alimentació la relació de veterinaris habilitats per a l'expedició d'aquests certificats.

 

**Article 9** ****[3]****

1. Totes les autoritats sanitàries que coneguen l’existència d’un mos o una agressió provocada per un animal ho comunicaran immediatament a l’ajuntament del municipi en què estiga domiciliat el propietari d’aquell, sempre que tinguen constància d’esta última dada. L’ajuntament esmentat informarà el propietari de l’obligació arreplegada en el paràgraf següent.

2. El propietari o posseïdor d’un animal que agredisca persones o altres animals i els cause ferides per mos serà responsable que l’animal siga sotmés a una avaluació inicial o reconeixement previ i a un període d’observació de catorze dies següents a l’agressió per un veterinari en exercici lliure professional. Les actuacions esmentades tindran com a objecte observar l’existència d’indicis clínics i/o epidemiológics compatibles amb ràbia en l’animal.

3. El veterinari actuant emetrà un informe sanitari de l’observació de l’animal, que serà entregat al seu propietari o posseïdor. A més, haurà d’informar l’entitat gestora del Registre Informàtic Valencià d’Identificació Animal dels resultats d’esta observació, amb la qual cosa s’actualitzarà la dada en este registre.

Si el veterinari actuant observa indicis clínics i/o epidemiológics compatibles amb ràbia, haurà de comunicar tal circumstància a les autoritats competents en matèria de sanitat animal i salut pública, així com a l’ajuntament respectiu.

4. El propietari o posseïdor de l’animal entregarà a l’ajuntament una cópia de l’informe veterinari de l’observació dins dels quinze dies posteriors a esta.

5. Estes mesures tenen la consideració d’obligació sanitària, d’acord amb la Llei 4/1994, de 8 de juliol, de la Generalitat, sobre protecció dels animals de companyia, per la qual cosa l’incompliment tindrà la consideració d’infracció greu.

6. En tot cas, s’actuarà d’acord amb les directrius del Pla de Contingència per al Control de la Ràbia en Animals Domèstics a Espanya que es trobe en vigor en cada moment.

 

**Article 10**

Els incompliments del que es preveu en aquest decret seran sancionats segons el que es disposa en el títol VIII de la Llei 4/1994, de 8 de juliol, de la Generalitat Valenciana, sobre Protecció dels Animals de Companyia, i subsidiàriament per la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos.

L'exercici de la potestat sancionadora serà competència de la Generalitat Valenciana, a través de la Conselleria d'Agricultura, Pesca i Alimentació, en els aspectes recollits en els articles 5 i 8. En la resta correspondrà als ajuntaments dels municipis en què es produïsquen els fets.

Per a imposar les sancions a les infraccions previstes en aquest decret caldrà seguir el procediment sancionador regulat en la Llei de Règim Jurídic de les Administracions Públiques i del Procediment Administratiu Comú, en relació amb el Reial Decret 1.398/1993, de 4 d'agost, pel qual s'aprova el Reglament del Procediment per a l'Exercici de la Potestat Sancionadora.

 

**Article 11**

El termini per a la incoació d'un procediment sancionador en matèria de la Llei 4/1994, de 8 de juliol, de la Generalitat Valenciana, sobre Protecció dels Animals de Companyia, i de la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos, serà de tres mesos.

En els procediments que siguen competència de la Generalitat Valenciana, l'órgan encarregat de resoldre la instrucció serà el cap dels serveis territorials de la Conselleria d'Agricultura, Pesca i Alimentació en l'àmbit dels quals es cometa la infracció. Els órgans competents per a la imposició de sancions seran els següents:

- La consellera d'Agricultura, Pesca i Alimentació, quan la sanció siga igual o superior a tres milions de pessetes.

- El director general d'Innovació Agrària i Ramaderia, quan la sanció siga igual o superior a un milió de pessetes i inferior a tres milions de pessetes.

- El cap dels serveis territorials de la Conselleria d'Agricultura, Pesca i Alimentació en l'àmbit dels quals es cometa la infracció, quan la sanció siga inferior a un milió de pessetes.

 

DISPOSICIÓ ADDICIONAL ****[4]****

 

**Única. Excepcions**

El present decret no serà aplicable a les races de gossos potencialment perillosos que siguen integrants d’una gossada per a l’exercici de la caça, sempre que esta es trobe degudament autoritzada com a nucli zoológic per la conselleria competent en matèria de sanitat animal i complisca tots els requisits legalment exigibles. La persona titular de la gossada haurà de comptar amb una assegurança de responsabilitat civil per danys a tercers amb una cobertura no inferior a cent vint mil euros (120.000€) per sinistre, i estarà prohibida la seua circulació per les vies públiques

 

DISPOSICIÓ TRANSITÒRIA

 

**Primera**

Els propietaris o tenidors d'animals, com també els establiments i les activitats relacionades, als quals els seran d'aplicació les obligacions recollides en aquest decret, disposaran d'un termini de tres mesos per regularitzar la seua situació a partir de l'entrada en vigor.

 

**Segona. Vigència de llicències administratives expedides** ****[5]****

Les llicències administratives per a la possessió d’animals perillosos concedides amb anterioritat a l’aprovació de la present modificació continuaran vigents fins als cinc anys comptats des de la data d’expedició respectiva.

 

DISPOSICIÓ DEROGATÒRIA

 

Queda derogada l'Ordre de 8 de febrer de 1999, de la Conselleria d'Agricultura, Pesca i Alimentació, per la qual s'estableixen controls suplementaris referents a la tinença de gossos potencialment perillosos.

 

DISPOSICIONS FINALS

 

**Primera**

Es faculta la consellera d'Agricultura, Pesca i Alimentació per al desplegament i l'aplicació d'aquest decret.

 

**Segona**

La inclusió o l'exclusió de races o espècies diferents a les incloses en els annexos serà objecte de regulació mitjançant l'ordre corresponent quan l'experiència demostre la necessitat d'ampliar-ne o reduir-ne els grups.

 

**Tercera**

Per a tot alló no regulat específicament en aquest decret, caldrà ajustar-se a les disposicions de la Llei 50/1999, de 23 de desembre, sobre el Règim Jurídic de la Tinença d'Animals Potencialment Perillosos.

 

València, 26 de setembre de 2000

 

El president de la Generalitat Valenciana,

EDUARDO ZAPLANA HERNÁNDEZ-SORO

 

La consellera d'Agricultura, Pesca i Alimentació,

MARIA ÀNGELS RAMÓN-LLIN I MARTÍNEZ

 

ANNEX I

 

Animals de la fauna salvatge:

 

- Classe dels rèptils: tots els cocodrils, caimans i ofidis verinosos, i de la resta tots els que superen els 2 quilograms de pes actual o adult.

- Artrópodes i peixos: aquells la inoculació de verí dels quals requerisca l'hospitalització de l'agredit quan aquest siga una persona no al·lèrgica al tóxic.

- Mamífers: aquells que superen els 10 quilograms en estat adult.

 

ANNEX II ****[6]****

 

 

1. Els gossos que pertanyen a les races següents i els encreuaments entre ells o amb altres races que obtinguen una tipologia semblant:

Races potencialment perilloses:

Terrier de Staffordshire americà.

Bull terrier de Staffordshire.

Ca de bou.

Fila brasiler.

Presa canari.

Bullmastiff.

Pit bull terrier americà.

Rottweiler.

Bull terrier.

Dog de Bordeus.

Tosa inu (japonés).

Akita inu.

Dog argentí.

Dóberman.

Mastí napolità.

 

2. Els gossos que no pertanguen a les races i els seus encreuaments descrits en l’apartat anterior, sense tipologia racial, que posseïsquen la totalitat de les característiques següents:

a) Forta musculatura, aspecte poderós, robust, configuració atlètica, agilitat, vigor i resistència.

b) Caràcter marcat i gran valor.

c) Pèl curt

d) Perímetre toràcic comprés entre 60 i 80 centímetres, alçada de creu entre 50 i 70 centímetres i pes superior a 20 kg.

e) Cap voluminós, cuboide, robust, amb crani ample i gran i galtes musculoses i bombades. Mandíbules grans i fortes, boca robusta, ampla i profunda.

f) Coll ample, musculós i curt.

g) Pit massís, ample, gran, profund, costelles arquejades i llom musculat i curt.

h) Extremitats anteriors paral·leles, rectes i robustes i extremitats posteriors molt musculoses, amb potes relativament llargues que formen un angle moderat.

 

3. Els gossos que pertanguen a les races que no s’inclouen en el punt 1 anterior no es consideraran potencialment perillosos encara que manifesten alguna característica arreplegada en el punt 2 d’este article.

 

4. Se n’exceptuaran els gossos pigall o gossos d’assistència acreditats i ensinistrats en centres oficialment reconeguts, així com aquells gossos que es troben en fase d’instrucció per a adquirir eixa condició.

 

5. En tot cas, encara que no es troben inclosos en els punts anteriors, seran considerats gossos potencialment perillosos aquells animals de l’espècie canina que manifesten una conducta marcadament agressiva, o bé quan hagen protagonitzat agressions o mossos a persones o a altres animals i l’agressió haja sigut comunicada o puga ser degudament acreditada.

 

6. En els supósits previstos en el punt 5 anterior, i sempre que no pertanguen a les races o tipologia dels punts 1 i 2 d’este article, perdran la condició de potencialment perillós després d’un període d’ensinistrament i amb un informe d’un veterinari col·legiat habilitat, que hauran de ser comunicats a l’ajuntament respectiu per a l’exercici de les seues funcions de control i inspecció.

 

 

---

****[1]****Redacció que en fa el [**Decret 16/2015, de 6 de febrer, del Consell**](http://www.dogv.gva.es/va/disposicio?sig=001100/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D00110/2015), de modificació del Decret 145/2000, de 26 de setembre, pel qual es regula, a la Comunitat Valenciana, la possessió d’animals potencialment perillosos (DOGV núm. 3850 de 04.10.2000) Ref. Base de dades 3221/2000.

****[2]****Redacció que en fa el [**Decret 16/2015, de 6 de febrer, del Consell**](http://www.dogv.gva.es/va/disposicio?sig=001100/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D00110/2015).

****[3]****Redacció que en fa el [**Decret 16/2015, de 6 de febrer, del Consell**](http://www.dogv.gva.es/va/disposicio?sig=001100/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D00110/2015).

****[4]****Introduït per el [**Decret 16/2015, de 6 de febrer, del Consell**](http://www.dogv.gva.es/va/disposicio?sig=001100/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D00110/2015).

****[5]****Introduït per el [**Decret 16/2015, de 6 de febrer, del Consell**](http://www.dogv.gva.es/va/disposicio?sig=001100/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D00110/2015).

****[6]****Redacció que en fa el [**Decret 16/2015, de 6 de febrer, del Consell**](http://www.dogv.gva.es/va/disposicio?sig=001100/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D00110/2015).


Còpia Permalink ELI